Document ID: 32005R1974

KOMISJONI MÄÄRUS (EÜ) nr 1974/2005,
2. detsember 2005,
millega muudetakse Euroopa Parlamendi ja nõukogu määruse (EÜ) nr 999/2001 X ja XI lisa riiklike tugilaborite ja määratletud riskiteguriga materjali suhtes
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, (1) eriti selle artikli 23 esimest lõiget,
ning arvestades järgmist:
(1)
Määruses (EÜ) nr 999/2001 on esitatud loetelu transmissiivsete spongioossete entsefalopaatiate (TSEde) uurimiseks määratud riiklikest tugilaboritest.
(2)
Teatavad liikmesriigid on teavitanud komisjoni oma riiklike tugilaborite nimede või aadresside muutumisest, seepärast tuleks nende laborite loetelu uuendada.
(3)
Määrusega (EÜ) nr 999/2001 tunnistatakse veiste teatavad koed määratletud riskiteguriga materjaliks ning kehtestatakse eeskirjad nende eemaldamiseks.
(4)
Määrusega (EÜ) nr 999/2001 nähakse ette, et määratletud riskiteguriga materjalide eksport on keelatud, kuid võib olla lubatud nende lõpliku hävitamise eesmärgil. Kõnealuse määruse XI lisas sätestatud üleminekumeetmetega nähakse ette, et rümbad, poolrümbad või veerandid, mis ei sisalda muud määratletud riskiteguriga materjali kui selgroog, võib toimetada teise liikmesriiki, kus selgroog tuleb eemaldada kooskõlas ühenduse õigusaktidega. Kolmandatesse riikidesse eksportimise korral ei ole kõnealune selgroo eemaldamine tagatud. Toiduohutuse pärast ei tohiks selline erand olla lubatud määratletud riskiteguriga materjali eksportimisel kolmandatesse riikidesse.
(5)
Oma 9. detsembri 1997. aasta arvamuses esitas juhtiv teaduskomitee loetelu määratletud riskiteguriga materjalidest, mis tuleks kudede suhtelise nakkavuse, liigi ning vanuse põhjal inim- ja loomatoidust välja jätta. Juhtiv teaduskomitee vaatas kõnealuse arvamuse läbi ja ajakohastas seda veebruaris 1998 arvamusega veiste spongioosse entsefalopaatia (BSE) ohu kohta, detsembris 1999 arvamusega inimeste toidu kaudu BSEga nakatumise ohu kohta, aprillis 2000 arvamusega inimeste suukaudse nakatumise kohta BSE tekitajaga ning jaanuaris 2002 arvamusega TSE nakkavuse jaotumise kohta mäletsejaliste kudedes.
(6)
Juhtiv teaduskomitee pidas äärmiselt ebatõenäoliseks, et vähem kui 30 kuu vanuste veiste kesknärvisüsteem nakatuks märgatavalt isegi vasikaeas nakkusega kokku puutunud veiste puhul. Erandlik BSE kliiniliste tunnuste avastamine noorloomadel sunnib siiski ettevaatusele ja seepärast soovitas juhtiv teaduskomitee eemaldada 12kuustelt või vanematelt veistelt mitmesugust määratletud riskiteguriga materjali. See soovitus viis otsuseni määrata teatava määratletud riskiteguriga materjali eemaldamise vanusepiiranguks veistel 12 kuud.
(7)
Erinevad tegurid näitavad BSE epideemia soodsat arengutendentsi ja olukorra märgatavat paranemist viimastel aastatel tänu kehtivatele riskivähendamismeetmetele, eriti täielikule söödakeelule ning määratletud riskiteguriga materjalide eemaldamisele ja hävitamisele. Lisaks näitavad kontrollaktid, et BSE nõuete rakendamine liikmesriikides on paranenud. Võttes arvesse BSE epideemia soodsat arengut ning BSE patogeneesi uuringutest saadud uusi andmeid, andis Euroopa Komisjon 2004. aasta oktoobris Euroopa Toiduohutusametile uue volituse hinnata määratletud riskiteguriga materjali eemaldamise vanusepiirangut veistel.
(8)
Euroopa Liidus registreeritud BSE-positiivsete loomade keskmine vanus on aastatel 2001-2004 kasvanud 86 kuult 108-le. 2001. aastast alates testitud 41 miljoni looma hulgast avastatud 6 520 BSE juhtumi puhul on ainult 4 juhtumil olnud tegemist alla 35 kuu vanuste loomadega.
(9)
Oma 28. aprilli 2005. aasta arvamuses järeldas Euroopa Toiduohutusamet, et praeguste teaduslike andmete põhjal ilmneb võimalik märgatav nakkavus umbes peiteaja möödumisel.
(10)
Seega on olemas teaduslik alus teatava määratletud riskiteguriga materjali eemaldamise vanusepiirangu läbivaatamiseks veiste puhul, eriti seoses selgrooga. Võttes arvesse nakkavuse arengut kesknärvisüsteemis peiteajal, BSE-positiivsete juhtumite vanusestruktuuri ja pärast 1. jaanuari 2001 sündinud veiste vähesemat nakatumist, võib tõsta selgroo, sealhulgas spinaalganglioni kui teatava määratletud riskiteguriga materjali eemaldamise vanusepiirangu veistel 24 kuule. Kõnealuse vanusepiirangu võib üle vaadata sõltuvalt hinnangust BSE epideemiale.
(11)
Seepärast tuleks vastavalt muuta määrust (EÜ) nr 999/2001.
(12)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 999/2001 X ja XI lisa muudetakse käesoleva määruse lisa kohaselt.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Määrust kohaldatakse alates 1. jaanuarist 2006.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 2. detsember 2005

Labels: 17
7
0
3
6